Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 140

2. A vizsga tartalma A vizsgafeladatot az intézmény úgy határozza meg, hogy a megoldásból mérhető legyen a tanuló tárgytervező, tárgyalkotó képessége. A tárgytervező feladat tükrözze a tanuló funkciónak, gondolati tartalomnak megfelelő formatervező, kifejezőkészségét, a bábkészítés anyagairól, azok felhasználási lehetőségeiről, a bábkészítés munkafolyamatairól, a játéktér lehetőségeiről, a dramaturgia szabályairól, az animáció lényegéről, a bábjátszás műfaji sajátosságairól, hagyományairól megszerzett ismereteit. A tárgyalkotó feladat megoldása mutassa be a tanuló báb- és animációs játékkészítésben megszerzett technikai jártasságát, szakmai tudását, művészi igényességét. 2.1. A bábkészítő műhelygyakorlat gyakorlati vizsga két részből tevődik össze: A) Rajzi, tervezési, dramaturgiai dokumentációval, szakmai indoklással együtt benyújtott báb- vagy animációs játékra alkalmas tárgycsoport. A tanári irányítással megvalósított vizsgamunka dokumentációja tartalmazza a többszereplős darab kiválasztását, a zeneválasztást, a háttérelemek terveit, a szereplők és játékelemek formájának terveit, bábok esetében a bábfigurák karakterének terveit, a ruhaterveket, a bábok és a kosztümök szabásmintáját, a szabadon választott bábtechnikával készülő szereplők szerkezeti vázlatát, szerelési rajzát. 2006/62/II. szám A tervezési munka alapján anyagban megvalósított báb többek között lehet: – kézi báb, – wayang báb, – marionett báb. A tervezési munka alapján megvalósított animációs játék többek között lehet: – tárgyjáték. A vizsgamunkát az alapfok utolsó évfolyamának szorgalmi ideje alatt, a második félévben kell elkészíteni, és a művészeti alapvizsga napját megelőzően tíz nappal kell a tanulónak leadnia a vizsgát szervező intézménynek. B) A záróvizsga helyszínén, ideje alatt önálló rajzi-tervezési munka alapján elkészített díszlet és szerepjátszásra alkalmas báb. A díszlet az intézmény által megadott mű dramaturgijára elkészített színpadképterv eleme. A báb ezen darab egyik figurája, melyet a tanuló az általa tervezett műhelyvázlat alapján készít. A színes tervvázlat alapján elkészített báb többek között lehet három ujjra és tenyérre, gyűszűvel, fejjel, végtagokkal kialakított kosztümös kesztyűsbáb. 2.2. A bábkészítő műhelygyakorlat szóbeli vizsga tartalma: – a bábjátszás története, – a bábművészet szintetizáló képessége az irodalom, képzőművészet, zene- és mozgásművészet között, – a bábok típusai, – a bábkészítés anyagai, – a játéktér lehetőségei, – a dramaturgia alapvető szabályai, – az animáció lényege, – a bábkészítés egészség- és környezetvédelmi alapismeretei. A szóbeli vizsga emellett tartalmazza a dramaturgiába illő egyszerű etűd bemutatását az elkészített bábbal.

Source: https://magyarkozlony.hu/hivatalos-lapok/085635d0ae6e0eec307d0b299cb4c87f9bb7d21e/dokumentumok/32958add681aca585162f804cc8321559c7d9c69/letoltes